الصادق النيهوم في كتابه فرسان بلا معركة تحدث على الملل وعلى كيفاش كيخلق مشاكل بالنسبة للفرد فحياته العادية ووسط المجتمع وكيفاش الملل ماشي مقتاصر على طبقة اجتماعية معينة وكيفاش كيأدي لليأس وللخمول والركود، وهاد الملل هو لي أصاب العديد من المغاربة من اللعبة السياسية. التساؤل لي كيطرحوا أي عاقل غير محزب هو واش حقا صوتي عندو قيمة ويقدر يغير وحسن من واقعي، واش صوتي واخا مانبيعوش ونصوت به على الحزب المناسب ويوصل هاد الحزب ويسير جماعتي أو يولي هو صاحب الأغلبية فالحكومة، واش غادي يكون مختالف على الخريين واش غادي يقدر ينتازع شي صلاحيات من الحكام الفعليين للبلاد، هادو أسئلة الجواب ديالها وللى معروف عند العديد من العازفين عن التصويت وحتى من المصوتين، هو أنه تاحاجة ماغادا تتغير بدون ارادة ملكية حقيقية، اذن علاش غادي نتكرفصو ونتكبدوا عناء التصويت مادامت ماغادا تغير تازفتة بل العكس أنها غادا فقط تساعد ناس آخرين فالإستفادة من امتيازات كيمنحها ليهم صوتي وصوتك بدون مايحققو أي منفعة عامة . أنا والعديد من الشباب ماغادينش نصوتوا، ، ماشي حيث حنا مقاطعين للإنتخابات ولكن حيث أصابنا الملل من هادشي، مكاينش دافع حقيقي منطقي واخا يكون فيه غرام من الأمل ولو كاذب يخليك تمارس هاد العملية ونتا بصح كتحس بأنها عندها قيمة وكتستحق المجهود لي بدلتي فيها، فكل مرة كيتكرر الأمر، والأحزاب كيتناوبوا علينا كما يتناوب الصعاليك على حرودة ديال الطاهر بنجلون، مكاينش حتى إبداع فالحملات الإنتخابية ولو أنها سجلات حضور فمواقع الإتصال وعتامدات على تقنيات حديثة وفيديوات للمرشحين وداكشي إلا أنها لحدود الآن لازالت تقليدية فعمقها لم تتخلص من وصاية البصري عليها، انتخابات قبلية عرقية فالعديد من المناطق وفمناطق أخرى مبنية على شعبية مرشح ما وعلاقاته وفلوسه، كيفاش أنا كشاب غادي نتيق فحزب أحد الشعارات ديالو لي شفتهم فالفايس فيهم أخطاء إملائية ونحوية وركاكة فالصيغة والتعبير، حتى إحترامنا كشباب كنتفاعلو زعمة مع الويب ومع الحياة الحديثة كتفقدو ملي كتتفرج فشي اشهار حزبي أو حملة، كتحس بصح أن داكشي مموجهليكش وأن المرشحين ممعولينش على صوتك وإنما على أصوات الأحياء الشعبية وسكان لقوادس لي كيصوتوا سواء بالفلوس سواء بالإمتيازات. ففترة الإنتخابات وبحكم أنني كنت ساكن فحي عشوائي لمدة 5 سنوات فطنجة، حضرت على أحياء كلها تبنات فهاد الفترة فقط حيث معروفة أنها كتكون السيبة بتعاون مع المقدمية وداكشي، بحال هادو الى صوتوا جات معاهم لأنهم ستافدوا وفالغالب هم المصوتين الكثار على خلاف الأحياء الراقية لي مافارعينش راسهم بهادشي. أما بالنسبة ليا أنا كفرد فراه ماغاديش نصوت حيث معكاز، وحيث بالنسبة ليا تاحاجة ماغادا تتغير فالواقع ديالي، حيث أنا ماباغيش ندوز الضالة ، أنا باغي نمشي نقلب على الكرى ومايسولونيش واش مزوج، باغي نسكن مع صاحبتي بلا منخاف يدخلو عليا البوليس شي نهار ويديوني بتهمة الفساد، باغي الأمن نتحرك فين مابغيت وفوقاش مابغيت، باغي ثمن البيرة والويسكي ينقص وتتخفض الضرائب عليهم، وباغي الزطلة تقنن منبقاش نمشي نتقدى من عند البزناز و أنا مرعود، باغي شلا حاجات بحال هاكة وكلهم ماغاديش يوفرهم ليا رئيس الجماعة أو حتى رئيس الحكومة الملك بوحدو لي يقدر يرخف السمطة الى بغا لذا لاش غادي نحمق راسي ونمشي نصوت، مادمت ماباغيش ندوز الضالة وماغاديش نبيع صوتي ب 200 درهم 
ماغاديش نصوت: حيث معكاز وما غاديش نبيع صوتي ب200 درهم وحتى حاجة ما غادية تبدل فواقعي. ما باغي ندوز ضالة ما باغي كرا باغي نسكن مع صاحبتي ونتحرك بامن وباغي ثمن البيرة والويسكي ينقص والزلطة تتقنن: هاد الشي لا رئيس جماعة لا رئيس حكومة يقدر يوفرهم لي